**PLAUTUS: AULULARIA**

ARGVMENTVM I

Senex avarus vix sibi credens Euclio  
domi suae defossam multis cum opibus  
aulam invenit, rursumque penitus conditam  
exanguis amens servat. eius filiam  
Lyconides vitiarat. interea senex  
Megadorus a sorore suasus ducere  
uxorem avari gnatam deposcit sibi.  
durus senex vix promittit, atque aulae timens  
domo sublatam variis abstrudit locis.  
insidias servos facit huius lyconidis  
qui virginem vitiarat; atque ipse obsecrat  
avonculum Megadorum sibimet cedere  
uxorem amanti. per dolum mox Euclio  
cum perdidisset aulam, insperato invenit  
laetusque natam conlocat Lyconidi.

**PERSONAE**  
EVCLIO SENEX  
STAPHYLA ANVS  
EVNOMIA MATRONA  
MEGADORVS SENEX  
PYTHODICVS SERVVS  
CONGRIO COCUS  
ANTHRAX COCUS  
STROBILVS SERVVS  
LYCONIDES ADVLESCENS  
PHAEDRIA PVELLA  
TIBICINAE

ARGVMENTVM II

**A**ulam repertam auri plenam Euclio  
**V**i summa servat, miseris adfectus modis.  
**L**yconides istius vitiat filiam.  
**V**olt hanc Megadorus indotatam ducere,  
**L**ubensque ut faciat dat coquos cum obsonio.  
**A**uro formidat Euclio, abstrudit foris.  
**R**e omni inspecta compressoris servolus  
**I**d surpit. illic Euclioni rem refert.  
**A**b eo donatur auro, uxore et filio.

**IV.iv**  
<I> foras, lumbrice, qui sub terra erepsisti modo,  
qui modo nusquam comparebas, nunc, cum compares, peris.  
ego pol te, praestrigiator, miseris iam accipiam modis.             630  
**STROBILVS** Quae te mala crux agitat? quid tibi mecum est commerci, senex?  
quid me adflictas? quid me raptas? qua me causa verberas?  
**EVCL.** Verberabilissime, etiam rogitas, non fur, sed trifur?  
**STROB.** Quid tibi surrupui? **EVCL.** Redde huc sis. **STROB.** Quid tibi vis  
     reddam? **EVCL.** Rogas?  
**STROB.** Nil equidem tibi abstuli. **EVCL.** At illud quod tibi abstuleras cedo.         635  
ecquid agis? **STROB.** Quid agam? **E.** Auferre non potes. **ST.** Quid vis tibi?  
**EVCL.** Pone. **STROB.** Id quidem pol te datare credo consuetum, senex.  
**EVCL.** Pone hoc sis, aufer cavillam, non ego nunc nugas ago.  
**STROB.** Quid ego ponam? quin tu eloquere quidquid est suo nomine.  
non hercle equidem quicquam sumpsi nec tetigi. **EVCL.** Ostende huc manus.         640  
**STROB.** Em tibi, ostendi, eccas. **EVCL.** Video. age ostende etiam tertiam.  
**STROB.** Laruae hunc atque intemperiae insaniaeque agitant senem.  
facisne iniuriam mihi? **EVCL.** Fateor, quia non pendes, maximam.  
atque id quoque iam fiet, nisi fatere. **STROB.** Quid fatear tibi?  
**EVCL.** Quid abstulisti hinc? **S.** Di me perdant. si ego tui quicquam abstuli         645  
nive adeo abstulisse vellem. **EVCL.** Agedum, excutedum pallium.  
**STROB.** Tuo arbitratu. **E.** Ne inter tunicas habeas. **S.** Tempta qua lubet.  
**EVCL.** Vah, scelestus quam benigne: ut ne abstulisse intellegam.  
novi sycophantias. age rusum ostende huc manum  
dexteram. **S.** Em. **E.** Nunc laevam ostende. **S.** Quin equidem ambas profero.         650  
**E.** Iam scrutari mitto. redde huc. **S.** Quid reddam? **E.** A, nugas agis,  
certe habes. **S.** Habeo ego? quid habeo? **E.** Non dico, audire expetis.  
id meum, quidquid habes, redde. **STROB.** Insanis: perscrutatus es  
tuo arbitratu, neque tui me quicquam invenisti penes.  
**EVCL.** Mane, mane. quis illic est? quis hic intus alter erat tecum simul?         655  
perii hercle: ille nunc intus turbat, hunc si amitto hic abierit.  
postremo hunc iam perscrutavi, hic nihil habet. abi quo lubet.  
**STROB.** Iuppiter te dique perdant. **EVCL.** Haud male egit gratias.  
ibo intro atque illi socienno tuo iam interstringam gulam.  
fugin hinc ab oculis? abin an non? **S.** Abeo. **E.** Cave sis ~ te videam.—          660

**IV.ix**  
**EVCLIO** Perii interii occidi. quo curram? quo non curram? tene, tene. quem? quis?  
nescio, nil video, caecus eo atque equidem quo eam aut ubi sim aut qui sim  
nequeo cum animo certum investigare. obsecro vos ego, mi auxilio,          715  
oro obtestor, sitis et hominem demonstretis, quis eam abstulerit.  
quid est? quid ridetis? novi omnes, scio fures esse hic complures,  
qui vestitu et creta occultant sese atque sedent quasi sint frugi.  
quid ais tu? tibi credere certum est, nam esse bonum ex voltu cognosco.  
hem, nemo habet horum? occidisti. dic igitur, quis habet? nescis?        720  
heu me miserum, misere perii,  
male perditus, pessime ornatus eo:  
tantum gemiti et mali maestitiaeque  
hic dies mi optulit, famem et pauperiem.  
perditissimus ego sum omnium in terra;  
nam quid mi opust vita, qui tantum auri  
perdidi, quod concustodivi  
sedulo? egomet me defraudavi  
animumque meum geniumque meum;         725  
nunc eo alii laetificantur  
meo malo et damno. pati nequeo.